**Sebennytes** (m.kreik. Σεβεννύτης νομός, *Sebennytēs nomos*), egyptiläisittäin **Tjeb-netjer** (egypt. 𓈬, *Ṯb-nṯr*), oli muinaisen Egyptin nomos eli maakunta tai hallintopiiri. Se sijaitsi Ala-Egyptissä ja oli numeroltaan kyseisen alueen 12. nomos.

Nomoksen alkuperäisen egyptinkielisen nimen suomennos on "Vasikka ja lehmä". Nimestä esiintyy tutkimuksessa lukuisia erilaisia lukutapoja ja translitteraatioita, jo mainitun lisäksi myös muun muassa *Theb-ka*. Kreikankielisenä nimenä esiintyy joskus myös **Onufites** (Ὀνουφίτης νομός, *Onūfitēs nomos*). Tutkimuksessa nomokseen viitataan usein tunnuksella L12.

Maantiede
---------

Sebennyteen nomos oli yksi Ala-Egyptin kahdestakymmenestä nomoksesta, ja se oli numeronsa mukaisesti alueen 12. nomos. Nomos sijaitsi Niilin suiston pohjoisosassa Välimeren rannikolla Niilin Sebennytikos-suuhaaran itäpuolella. Sen länsipuolella sijaitsivat Saiteen (L05) ja Ksoiteen (L06) nomokset ja itäpuolella Diospolites Katon (L17) nomos.

Nomoksen pääkaupunkina (*mētropolis*) esiintyy yleensä Sebennytos eli egyptiläisittäin Tjeb-netjer (nyk. Samannud). Klaudios Ptolemaios kuitenkin sanoo sen pääkaupungin olleen Pakhnamunis. Nomoksen muihin kaupunkeihin lukeutuivat Lykopolis, Onufis ja Perhebit (nyk. Behbeit).

Historia
--------

Sebennyteen nomos oli olemassa egyptiläisellä nimellään Egyptin faaraodynastioiden kaudella. Kreikkalaisen nimensä se sai hellenistisellä kaudella eli Ptolemaiosten aikana, jolloin se nimettiin tuolloisen pääkaupunkinsa mukaan. Nimi oli käytössä Egyptin kreikkalais-roomalaisena aikana. Nomoksissa tapahtui tuolloin kuitenkin paljon muutoksia, ja siksi nomoksella esiintyy useita nimiä, tai siitä erotettiin uusia nomoksia, joihin nimet viittaavat. Tutkimuksessa nomoksesta käytetään usein tunnusta L12, jolla siihen voidaan viitata nimenmuutoksista riippumatta. Nomoksen toiseksi nimeksi mainittu Onufites esiintyy myös numerolla L21.

Nomos tunnetaan Ptolemaios II Filadelfoksen aikaisesta tuloverotusta käsittelevästä papyruksesta (*Papyrus Revenue Laws*, *Rev. pap.*). Antiikin ajan kirjailijoista nomoksen mainitsevat Ptolemaioksen lisäksi Strabon ja Plinius vanhempi. Se tunnetaan myös nomoksen lyömistä roomalaisaikaisista rahoista.

Nomoksen pääjumala oli An-her sekä Inheret-Shu ja Mehit Sebennytoksessa sekä Hebitin Isis Perhebitissä. Nomos ei esiinny faarao Senusret I:n niin kutsutussa Valkoisessa kappelissa, joten sen jumala kyseisessä yhteydessä jää epäselväksi.

Lähteet
-------

1. 1 2  Sebennytes *Trismegistos*. Viitattu 19.10.2020.
2. ↑  Sebennytes Kato Nomos *Pleiades*. Viitattu 19.10.2020.
3. ↑  Schweitzer, Simon D.: Ṯb-nṯr *Ancient Egyptian Dictionary*. Viitattu 19.10.2020.
4. 1 2 3 4 5  Petrie, W. M. Flinders: The Nomes of Egypt *Coins of Roman Egypt*. Viitattu 19.10.2020.
5. 1 2 3  Budge, Ernest Alfred Wallis: *The Gods of the Egyptians*, s. 96–. Volume 1. Egypt Series. Studies in egyptian mythology. Courier Corporation, 1969. ISBN 9780486220550.
6. 1 2  Sitek, Dariusz: Nomes of Egypt *narmer.pl*.  2000–2020. Viitattu 19.10.2020.
7. 1 2 3 4  Itinerario nei nomoi dell'alto e del basso Egitto *L'Archipendolo*. Viitattu 19.10.2020.
8. 1 2  List of places *Trismegistos*. Viitattu 19.10.2020.
9. 1 2 3 4  Lower Egypt province ('nome') 12 *Digital Egypt for Universities*.  2002. University College London. Viitattu 19.10.2020.
10. ↑  Sebennytes Ano Nomos *Pleiades*. Viitattu 19.10.2020.
11. ↑  Smith, William: "Aegyptus", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
12. ↑  Smith, William: "Lycopolis (2)", *Dictionary of Greek and Roman Geography*. Boston: Little, Brown and Company, 1854. Teoksen verkkoversio.
13. ↑  Onouphites *Trismegistos*. Viitattu 19.10.2020.

Aiheesta muualla
----------------

* Kuvia tai muita tiedostoja aiheesta **Sebennytes** Wikimedia Commonsissa

Muinaisen Egyptin nomokset

|  |  |
| --- | --- |
| Ala-Egypti | 1. Memfites · 2. Letopolites · 3. Libya · 4. Prosopites · 5. Saites · 6. Ksoites · 7. Metelites · 8. Heroopolites · 9. Busirites · 10. Athribites · 11. Leontopolites · 12. Sebennytes · 13. Heliopolites · 14. Sethroites · 15. Hermopolites · 16. Mendesios · 17. Diospolites Kato · 18. Bubastites · 19. Tanites · 20. Arabia |
| Ylä-Egypti | 1. Ombites · 2. Apollonopolites · 3. Latopolites · 4. Pathyrites · 5. Koptites · 6. Tentyrites · 7. Diospolites Mikros · 8. Thinites · 9. Panopolites · 10. Antaiopolites · 11. Hypselites · 12. Hierakonpolites · 13. Lykopolites · 14. Kussites · 15. Hermopolites · 16. Antinoites · 17. Kynopolites · 18. Ankyropolites · 19. Oksyrhynkhites · 20. Herakleopolites · 21. Arsinoites · 22. Afroditopolites |